Rapresentants
des organizazions Bretagne Réunie, Institut culturel de Bretagne e
Agence des Droits fondamentaux a àn scrit ae presidente vicjarie de
Comission europeane cun deleghis su justizie, dirits fondamentâi e
citadinance, Viviane Reding, par che e dedi une poie ae riunificazion
de Bretagne. Ancjemò intant de ocupazion naziste, al teritori storic
breton i jere stât cjonçât vie il dipartiment de Loire Atlantiche
che, inmò in dì di vuê, al reste inte regjon dal Paîs de Loire là
che al va dilunc a patî politichis di snazionalizazion. Intal
Dicembar dal an passât il Parlament francês al à dineât al
dipartiment la pussibilitât di un referendum par tornâ a dâsi
dongje cul rest de Bretagne, intant che il prin ministri al à fat
passâ un emendament che al permet la fusion tra dôs Regjons cence
di une consultazion popolâr. E cres duncje la pôre che, no dome si
dinei la riunificazion de Bretagne, ma si pensi fintremai di cjapâ
dentri chest teritori intune grande Regjon dal Ovest là che la sô
identitât e sarès in pericul. Par chest si domande ae Comission
europeane di intervignî sul guvier francês par sclarî la situazion
e pretindi il rispiet di une des minorancis nazionâls plui
impuartantis de Europe e de sô integritât teritoriâl.
Font:
Agence Bretagne Presse, 30/01/14
fur_Latn ltz_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fra_Latn